पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना संक्रमण के गंभीर मरीजों को रेमडेसिविर इंजेक्शन और ऑक्सीजन उपलब्ध कराने के लिए सांसद ज्योतिरादित्य सिंधिया ने एक बार फिर मुख्यमंत्री शिवराज सिंह चौहान से बात कर व्यवस्था बनाए रखने का आग्रह किया है। उक्त जानकारी जिले के कोविड प्रभारी और ऊर्जा मंत्री प्रद्युम्न सिंह तोमर ने दी। उन्होंने बताया कि वरिष्ठ नेताओं की चर्चा के बाद शनिवार को अंचल के लिए 624 रेमडेसिविर इंजेक्शन विशेष विमान से आए। इनमें से 168 इंजेक्शन निजी और इतने ही सरकारी अस्पतालों को दिए जाएंगे।
192 इंजेक्शन ग्वालियर मेडिकल कॉलेज और 96 इंजेक्शन दतिया मेडिकल कॉलेज को दिए जाएंगे। देर शाम तक निजी अस्पतालों को 124 इंजेक्शन वितरित किए जा चुके थे। इंजेक्शन को लेकर रोज हो रहे हंगामे के कारण ही कलेक्टर ने तीन दिन पहले व्यवस्था में बदलाव किया है। अब वे सीधे अस्पतालों को कोटा आवंटित कर रहे हैं। दूसरी तरफ ऐसे अस्पताल जो मरीजों को इंजेक्शन की डिमांड का पर्चा लिखकर दे रहे थे, उनको नोटिस भी जारी किए जाने लगे हैं।
ऑक्सीजन की सप्लाई के लिए भी अब चिंता की बात नहीं
ऊर्जा मंत्री श्री तोमर के अनुसार आगामी चार दिनों के लिए ऑक्सीजन की आपूर्ति इस प्रकार से सुनिश्चित की गई है। उन्होंने कहा कि शहर में ऑक्सीजन की रोजाना की मांग 40 टन है। इसके लिए 2 मई को 20 टन ऑक्सीजन लेकर एक टैंकर रात 9 बजे तक मोदीनगर से ग्वालियर आएगा। 44 टन ऑक्सीजन राउर केला से आएगी। 3 मई को 20 टन ऑक्सीजन मोदीनगर से आएगी। 4 मई को 20 टन ऑक्सीजन सुबह मोदीनगर से और 10-10 टन के दो टैंकर बोकारो से आएंगे। 4 मई की सुबह 2 टैंकर भिलाई से 15-15 टन के ऑक्सीजन लेकर ग्वालियर से आएंगे। 5 मई को 20 टन ऑक्सीजन मोदीनगर से आएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn